钦定古今图书集成/理学汇编/经籍典/第075卷 > 唐孔颖达正义 > 《第八论谁加经字》
## 钦定古今图书集成/理学汇编/经籍典/第075卷 > 唐孔颖达正义 > 《第八论谁加经字》

《子夏传》云：“虽分为上下二篇，未有经字。”“经”字是后人
所加，不知起自谁始。案前汉孟喜《易本》云：“分上下二
经。”是孟喜之前，已题“经”字。其篇题“经”字，虽起于后，其
称经之理，则久在于前。故《礼记经解》云：“絜静精微，《易》
教也。”既在《经解》之篇，是《易》有称经之理。案《经解》之篇，
备论六艺，则《诗》《书》《礼》《乐》，并合称经，而《孝经纬》称“《易》建
八卦，序六十四卦，转成三百八十四爻，运机布度，其
气转易，故称经也。”但纬文鄙伪，不可全信。其八卦方
位之所，六爻上下之次，七、八、九、六之数，内外承乘之
象，入经别释，此未具论也。